CELEX: C2005/057/50
Language: el
Date: 2005-03-05 00:00:00
Title: Υπόθεση Τ-480/04: Προσφυγή των Chr. Muller Touw B.V. και A&C Braid and Rope Co. Pvt. Ltd. κατά του Συμβουλίου της Ευρωπαϊκής Ενώσεως που ασκήθηκε στις 14 Δεκεμβρίου 2004

5.3.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 57/29
            
         Προσφυγή των Chr. Muller Touw B.V. και A&C Braid and Rope Co. Pvt. Ltd. κατά του Συμβουλίου της Ευρωπαϊκής Ενώσεως που ασκήθηκε στις 14 Δεκεμβρίου 2004
   (Υπόθεση Τ-480/04)
   (2005/C 57/50)
   Γλώσσα διαδικασίας: η ολλανδική
   Η εταιρία Chr. Muller Touw B.V. (στο εξής: Chr. Muller Touw) που εδρεύει στο Elst στις Κάτω Χώρες και η εταιρία A&C Braid and Rope Co. Pvt. Ltd. (στο εξής: A&C Braid and Rope, που εδρεύει στο Rania στην Ινδία, εκπροσωπούμενες από τον δικηγόρο John Wolfs, άσκησαν στις 14 Δεκεμβρίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά του Συμβουλίου της Ευρωπαϊκής Ενώσεως.
   Οι προσφεύγουσες ζητούν από το Πρωτοδικείο:
   
               1.
            
            
               να ακυρώσει τον κανονισμό (ΕΚ) 1736/2004 (1), κατά το μέρος που αφορά τις παραδόσεις από την εταιρία A&C Braid and Rope που εδρεύει στην Ινδία·
            
         
               2.
            
            
               να καταδικάσει το Συμβούλιο στα δικαστικά έξοδα.
            
         Λόγοι ακυρώσεως και κύρια επιχειρήματα:
   Η εταιρία Chr. Muller Touw που εδρεύει στις Κάτω Χώρες παραδίδει πρώτες ύλες στην εταιρία A&C Braid and Rope στην Ινδία και η δεύτερη εταιρία τις μετατρέπει σε χοντρά σκοινιά και τις επανεξάγει στην Ευρωπαϊκή Κοινότητα. Οι προσφεύγουσες ζητούν να ακυρωθεί κατά το μέρος που έχει εφαρμογή σε αυτές ο κανονισμός 1736/2004 για την επιβολή οριστικού δασμού αντιντάμπινγκ.
   Προς στήριξη της προσφυγής τους, οι προσφεύγουσες προβάλλουν ότι δεν πρόκειται για σημαντική ζημία όπως απαιτούν τα άρθρα 1 και 3 του κανονισμού (ΕΚ) 384/96 (2). Οι προσφεύγουσες ισχυρίζονται ότι κατασκευάζουν χοντρά σκοινιά για ειδικές χρήσεις τα οποία δεν προορίζονται για τη βιομηχανία και τη θάλασσα, όπως εκθέτει ο προσβαλλόμενος κανονισμός, και ότι το μερίδιό τους αγοράς είναι αμελητέο.
   
      (1)  Κανονισμός του Συμβουλίου, της 4ης Οκτωβρίου 2004, για την επιβολή οριστικού δασμού αντιντάμπινγκ στις εισαγωγές χοντρών σκοινιών από συνθετικές ίνες, καταγωγής Ινδίας (ΕΕ L 311, σ. 1).
   
      (2)  Κανονισμός του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (EE L 56, σ. 1).